钦定古今图书集成/明伦汇编/氏族典/第165卷 > 《廖用贤尚友录》 > 安同
## 钦定古今图书集成/明伦汇编/氏族典/第165卷 > 《廖用贤尚友录》 > 安同

按《魏书安同传》：“同，辽东胡人也。其先祖曰世高，汉时
以安息王侍子入洛。历魏至晋，避乱辽东，遂家焉。父
屈，仕慕容𬀩，为殿中郎将。苻坚灭𬀩，屈友人公孙眷
之妺没入苻氏宫，出赐刘库仁为妻。库仁贵宠之，同
因随眷商贩，见太祖有济世之才，遂留奉侍。性端严
明惠，好长者之言。登国初，太祖征兵于慕容垂，同频”
使称旨，遂见宠异，以为外朝大人，出入禁中典庶事。
加广武将军，赐爵北新侯，加安远将军。太宗即位，命
与肥如侯贺护持节循察并、定二州，纠举守宰不法，
于是郡国肃然。同欲治大岭山、通天门关，护告同筑
城聚众，欲图大事，槛车征还。太宗以同虽专命，而本
在为公，意无不善，释之。世祖监国，临朝听政，以同为
左辅。太宗征河南，拜同右光禄大夫。世祖出镇北境，
同留镇京师。世祖即位，进爵高阳公，拜光禄勋。寻除
征东大将军、冀青二州刺史。同长子屈，太宗时典太
仓事，盗官粳米数石，欲以养亲。同大怒，奏求戮屈。自
劾不能训子，请罪，太宗嘉而恕之。同在官明察，长于
校练，家法修整，为世所称。及在冀州，年老，颇殖财货，
大兴寺塔，为百姓所苦。神麚二年卒。追赠高阳王，谥
“恭惠。”